ΓΕΝΙΚΕΣ ΑΡΧΕΣ ΑΣΤΙΚΟΥ ΔΙΚΑΙΟΥ 
Εξεταστική Σεπτεμβρίου 2026

ΘΕΜΑ Α.
Ο 16ετής Γ έχει ως στόχο να γίνει διάσημος επιδραστής (influencer). Προκειμένου να αποκτήσει το αναγκαίο απόθεμα χρημάτων, ώστε να επιτύχει τον στόχο του, και αφού συνεννοήθηκε με τους γονείς του, συμφώνησε με τον Τ να εργαστεί το καλοκαίρι σε εστιατόριο στην Πάρο. Πράγματι, με την αμοιβή του από την εργασία αυτή αγόρασε από τον Π έναν Η/Υ και λοιπό εξοπλισμό και λογισμικό και ανέθεσε στον φίλο του Φ χωρίς αμοιβή να παραμετροποιήσει το λογισμικό. Ο Γ επιτυγχάνει στο εγχείρημά του και αποκτά 3.000 ακολούθους (followers). Ένας εξ αυτών, ο Χ, ο οποίος διαφώνησε με τις απόψεις που εξέφρασε ο Γ, στέλνει υβριστικά σχόλια, στα οποία έχουν πρόσβαση οι εν λόγω ακόλουθοι.   
Ερωτάται:
1. Είναι έγκυρες οι συμβάσεις εργασίας, πώλησης και μεταβίβασης του Η/Υ και εντολής που συνήψε ο Γ με τον Τ και τον Π αντίστοιχα; [2 βαθμοί]
2. Χαρακτηρίστε αιτιολογημένα νομικά τις ανωτέρω συμβάσεις (ενοχικές/εμπράγματες, υποσχετικές/εκποιητικές, αμφοτεροβαρείς/ετεροβαρείς, επαχθείς/χαριστικές, άτυπες/τυπικές). [3 βαθμοί]
3. Αν υποτεθεί ότι ο Η/Υ και το λογισμικό δεν έχουν επαρκή τεχνικά χαρακτηριστικά για την δραστηριότητα που επιθυμεί ο Γ, μπορεί αυτός να αποδεσμευθεί (με βάση τις διατάξεις των Γενικών Αρχών) από την σύμβαση πώλησης; Διαφοροποιείται η απάντηση, αν ο Γ είχε δηλώσει στον Π για ποια δραστηριότητα επιθυμεί να χρησιμοποιήσει τον Η/Υ και το λογισμικό; [3,5 βαθμοί]
4. Έχει αξιώσεις ο Γ κατά του Χ; [1,5 βαθμός]


ΘΕΜΑ Β.
Μεταξύ της εταιρείας πώλησης μεταχειρισμένων αυτοκινήτων Π και της Α καταρτίσθηκε σύμβαση, δυνάμει της οποίας η Π πώλησε και μεταβίβασε στην Α ένα μεταχειρισμένο αυτοκίνητο έναντι τιμήματος 12.000 Ευρώ. Η Α επέλεξε το συγκεκριμένο αυτοκίνητο, καθώς φαινόταν ότι είχε διανύσει μόνον 15.000 χιλιόμετρα. Εκ των υστέρων αποδείχθηκε ότι το αυτοκίνητο είχε διανύσει στην πραγματικότητα περίπου 100.000 χιλιόμετρα και ότι ο Ε, ένας από τους νόμιμους εκπροσώπους της Π, είχε παρέμβει στο σύστημα του αυτοκινήτου και είχε αλλάξει την ένδειξη. Η Π δια των αρμοδίων οργάνων της δηλώνει άγνοια για τις ενέργειες του Ε. Παράλληλα η Π αποστέλλει στον Ε εξώδικη καταγγελία, στην οποία του δηλώνει ότι καταγγέλλει μεν τη σύμβαση εργασίας με αυτόν, όμως τα αποτελέσματα της καταγγελίας θα επέλθουν, αν η Α ασκήσει αγωγή εναντίον της Π.
Ερωτάται:
1. Με ποιον τρόπο μπορεί η Α να ανατρέψει μονομερώς τη σύμβαση πώλησης και μεταβίβασης του αυτοκινήτου με την Π; [3 βαθμοί]
2. Αν η Α επιχειρήσει να ανατρέψει μονομερώς την ως άνω σύμβαση 23 μήνες μετά την αποκάλυψη των ενεργειών του Ε, θα μπορούσε η Π να της αντιτείνει κάτι; [2 βαθμοί]
3. Αν η Α αποφασίσει να κρατήσει το αυτοκίνητο, δικαιούται να ζητήσει αποζημίωση από την Π ή/και τον Ε; [3 βαθμοί] 
4. Είναι έγκυρη η καταγγελία της σύμβασης εργασίας του Ε από την Π; [2 βαθμοί]

Απαντάτε αιτιολογημένα σε ένα από τα δύο θέματα.
Επιτρέπεται η χρήση ασχολίαστου Αστικού Κώδικα. Καλή επιτυχία!
ΕΝΔΕΙΚΤΙΚΕΣ ΑΠΑΝΤΗΣΕΙΣ

ΘΕΜΑ Α.
1. AK 129, 133, 134, 135, 136, από τον συνδυασμό των οποίων προκύπτει ότι α) η σύμβαση εργασίας είναι έγκυρη, διότι ο ανήλικος που συμπλήρωσε το 15ο έτος μπορεί με την γενική συναίνεση των γονέων του να την συνάψει μόνος του κατ’ ΑΚ 136, β) η σύμβαση πώλησης είναι έγκυρη, διότι κατ’ ΑΚ 135 ο ανήλικος που συμπλήρωσε το 14ο έτος μπορεί να διαθέσει κάθε τι που κερδίζει από την προσωπική του εργασία, η σύμβαση μεταβίβασης επίσης, διότι από αυτήν αποκτά σε εκτέλεση της σύμβασης πώλησης τον Η/Υ, γ) η σύμβαση εντολής είναι έγκυρη, διότι, κατ’ ΑΚ 134, ο ανήλικος που έχει συμπληρώσει το 10ο έτος είναι ικανός για δικαιοπραξία από την οποία αποκτά και μόνο έννομο όφελος και η εντολή είναι τέτοια δικαιοπραξία, διότι είναι χαριστική, δεν οφείλει αμοιβή ο εντολέας. [αν υπάρχει επιχειρηματολογία ότι είναι ατελώς αμφοτεροβαρής και συνεπώς μπορούν να γεννηθούν υποχρεώσεις στο πρόσωπο του εντολέα, εκτιμάται θετικά]. [2 βαθμοί]
2. Σύμβαση εργασίας: ενοχική, υποσχετική, αμφοτεροβαρής, επαχθής, άτυπη. 
	Σύμβαση πώλησης: ενοχική, υποσχετική, αμφοτεροβαρής, επαχθής, άτυπη εκτός αν αφορά ακίνητο, οπότε κατ’ ΑΚ 369 απαιτείται συμβολαιογραφικός τύπος. 
	Σύμβαση μεταβίβασης: εμπράγματη, εκποιητική,άτυπη, διότι αφορά κινητό (ΑΚ 1034). 
	Σύμβαση εντολής: ενοχική, υποσχετική, ατελώς αμφοτεροβαρής, χαριστική, άτυπη ακόμη και αν αφορά ακίνητο κατά την νομολογία. 
Απαιτείται αιτιολογία για κάθε χαρακτηρισμό [3 βαθμοί]

3. ΑΚ 140 – 145, ΑΚ 147 – 149 και ΑΚ 154 – 157, 184: α) Ο Γ πλανήθηκε ως προς τα τεχνικά χαρακτηριστικά του Η/Υ αλλά η πλάνη του είναι μη ουσιώδης, διότι αφορά αποκλειστικά στα παραγωγικά αίτια της βούλησής του κατ’ ΑΚ 143, αφού αγόρασε τον Η/Υ χωρίς να πει στον Π για ποια χρήση τον προορίζει. β) Διαφοροποιείται, διότι είχε δηλώσει την χρήση, συνεπώς είτε κατά την συμφωνία των μερών είτε κατά την καλή πίστη η πλάνη περί τις ιδιότητες του πράγματος είναι ουσιώδης κατ’ ΑΚ 142. Χωρίς να απαιτούνται, εκτιμώνται θετικά σκέψεις περί δυνατότητας υπό περιστάσεις θεμελίωσης απάτης κατά την έννοια της αθέμιτης παρασιώπησης της ακαταλληλότητας του Η/Υ, ενώ κατά την καλή πίστη ή τυχόν ιδιαίτερη σχέση υπήρχε υποχρέωση διαφώτισης, εφόσον βεβαίως υπάρχει και δόλος, έστω ενδεχόμενος. Η άσκηση του διαπλαστικού δικαιώματος ακύρωσης της δικαιοπραξίας γίνεται με αγωγή που πρέπει να ασκηθεί εντός διετίας από την συνειδητοποίηση της πλάνης και η ακύρωση επέρχεται με διαπλαστική δικαστική απόφαση (ΑΚ 154 επ., 184). [3,5 βαθμοί]
4. ΑΚ 57, 59: Προσβολή προσωπικότητας, ανάλυση της προϋπόθεσης της παράνομης προσβολής, αξίωση για άρση της προσβολής και μη επανάληψη στο μέλλον, αποζημίωση περιουσιακής ζημίας και χρηματική ικανοποίηση της ηθικής βλάβης. [1,5 βαθμός]

ΘΕΜΑ Β.
1. Η σύμβαση πώλησης και μεταβίβασης του μεταχειρισμένου αυτοκινήτου είναι ακυρώσιμη λόγω απάτης (ΑΚ 147). Η απάτη τελείται με τη σκόπιμη παράσταση ψευδών γεγονότων ως αληθινών (αναφορικά με τα διανυθέντα χιλιόμετρα αυτοκινήτου), η δε δήλωση βούλησης της Α συνδέεται αιτιωδώς με την παραπλάνηση. Δεν πρόκειται για απάτη τρίτου (ΑΚ 147 εδ. β’). Η ακύρωση επέρχεται με δικαστική απόφαση (ΑΚ 154). [2 βαθμοί]
Η σύμβαση είναι επίσης ακυρώσιμη λόγω πλάνης ως προς ουσιώδη ιδιότητα του αυτοκινήτου (ΑΚ 142). Τα χιλιόμετρα που έχει διανύσει ένα μεταχειρισμένο αυτοκίνητο θα πρέπει εν προκειμένω να θεωρηθούν ιδιότητα σπουδαία για τη δικαιοπραξία τόσο κατά το αντικειμενικό όσο και κατά το υποκειμενικό κριτήριο της ΑΚ 142. [1 βαθμός]
2. Στην περίπτωση αυτή η αποσβεστική προθεσμία του άρθρου 157 εδ. β’ ΑΚ δεν θα έχει παρέλθει. Η Π θα μπορούσε να αντιτείνει στην Α ότι το δικαίωμά της προς ακύρωση της σύμβασης έχει αποδυναμωθεί (ΑΚ 281). Προς τον σκοπό αυτό απαιτείται όμως να επικαλεσθεί και να αποδείξει, πέραν της αδράνειας της Α για μακρό χρονικό διάστημα, ότι η συμπεριφορά της Α δημιούργησε στην Π εύλογα την πεποίθηση ότι δεν πρόκειται να ασκήσει το δικαίωμά της. Θα πρέπει επίσης κατά την ορθότερη άποψη να συνεκτιμηθεί αν η Π υφίσταται (ιδιαίτερα) επαχθείς συνέπειες από την ανατροπή της δικαιοπραξίας. Τα στοιχεία αυτά δεν προκύπτουν από το πρακτικό. [2 βαθμοί]
3. Η Α μπορεί να ζητήσει αποζημίωση σύμφωνα με το άρθρο 149 εδ. β’ ΑΚ (θετικό διαφέρον). Η απάτη του Ε συνιστά αδικοπραξία αντιπροσωπευτικού οργάνου της Π, την οποία τέλεσε υπό την ιδιότητά του ως νομίμου εκπροσώπου της Π και η οποία τελεί σε εσωτερική συνάφεια με τα καθήκοντά του. Επομένως η Π ευθύνεται κατ’ ΑΚ 71 για την πράξη του Ε. Η ευθύνη της Π είναι αντικειμενική. Ευθύνεται επίσης εις ολόκληρον και ο υπαίτιος Ε. [3 βαθμοί]
4. Οι μονομερείς δικαιοπραξίες, με τις οποίες ασκείται διαπλαστικό δικαίωμα, είναι ανεπίδεκτες αιρέσεων. Τέτοια δικαιοπραξία είναι και η καταγγελία σύμβασης εργασίας. Επομένως η καταγγελία της Π υπό την (αναβλητική) αίρεση της άσκησης αγωγής εκ μέρους της Α είναι άκυρη. [βαθμοί 2]

